ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ

αριθ. 18/18/COL

της 9ης Φεβρουαρίου 2018

σχετικά με το «καθεστώς απαλλαγής από νόσους» της Νορβηγίας όσον αφορά τη Marteilia refringens (μαρτειλίωση) και την Bonamia ostreae (βοναμίωση) [2018/1196]

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 109 και το πρωτόκολλο 1,

Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ) και το πρωτόκολλο 1,

Έχοντας υπόψη την πράξη που αναφέρεται στο παράρτημα I κεφάλαιο I μέρος 3.1 σημείο 8α της συμφωνίας για τον ΕΟΧ, Οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1) («Οδηγία 2006/88/ΕΚ»), όπως τροποποιήθηκε και αναπροσαρμόστηκε με το πρωτόκολλο 1 της συμφωνίας για τον ΕΟΧ, και ιδίως το άρθρο 53 της εν λόγω πράξης,

Εκτιμώντας τα ακόλουθα:

Με την απόφασή της αριθ. 291/10/COL της 7ης Ιουλίου 2010, η Εποπτεύουσα Αρχή της ΕΖΕΣ αναγνώρισε ολόκληρη την ακτογραμμή της Νορβηγίας ως ζώνη απαλλαγμένη από ασθένειες όσον αφορά τη μαρτειλίωση (Marteilia refringens) και τη βοναμίωση (Bonamia ostreae), με εξαίρεση την επαρχία Aust-Agder στη νότια Νορβηγία όσον αφορά τη βοναμίωση (Bonamia ostreae).

Στις 23 Φεβρουαρίου 2017, η Νορβηγική Αρχή για την Ασφάλεια των Τροφίμων γνωστοποίησε μέσω του συστήματος έγκαιρης προειδοποίησης του OIE (Διεθνές Γραφείο Επιζωοτιών) (2) υποψία μόλυνσης με Marteilia refringens σε άγρια κοινά μύδια (Mytilus edulis) που βρέθηκαν σε εκμετάλλευση υδατοκαλλιέργειας πεπλατυσμένων στρειδιών (Ostrea edulis) στον δήμο Bømlo της επαρχίας Hordaland στη νότια Νορβηγία.

Με μήνυμα ηλεκτρονικού ταχυδρομείου της 28ης Φεβρουαρίου 2017 (έγγρ. αριθ. 844246), η νορβηγική αρχή για την ασφάλεια των τροφίμων ενημέρωσε την Αρχή για την εν λόγω υποψία, καθώς και για το γεγονός ότι είχαν επιβληθεί περιορισμοί όσον αφορά την κίνηση μυδιών ή πεπλατυσμένων στρειδιών από ή προς την εκμετάλλευση υδατοκαλλιέργειας.

Η νορβηγική αρχή για την ασφάλεια των τροφίμων ενημέρωσε την Αρχή με μήνυμα ηλεκτρονικού ταχυδρομείου της 16ης Μαρτίου 2017 (έγγρ. αριθ. 847935), μετά τη γνωστοποίηση μέσω του Ευρωπαϊκού Συστήματος Κοινοποίησης των Ασθενειών των Ζώων (ADNS) την ίδια ημέρα, ότι το εργαστήριο αναφοράς της Ευρωπαϊκής Ένωσης για τις ασθένειες των μαλακίων είχε επιβεβαιώσει τη νόσο και ότι η περιοχή περιορισμού θα οριοθετηθεί πέριξ της εκμετάλλευσης υδατοκαλλιέργειας.

Το άρθρο 53 παράγραφος 3 της οδηγίας 2006/88/ΕΚ προβλέπει ότι όταν η επιζωοτιολογική έρευνα επιβεβαιώσει ότι υπάρχει σοβαρή πιθανότητα να έχει σημειωθεί μόλυνση, το καθεστώς απαλλαγής από ασθένειες του σχετικού κράτους, της ζώνης ή του διαμερίσματος ανακαλείται, σύμφωνα με τη διαδικασία με την οποία το καθεστώς αυτό παραχωρήθηκε.

Το νορβηγικό Υπουργείο Εμπορίου, Βιομηχανίας και Αλιείας σε επιστολή του προς την Εποπτεύουσα Αρχή της 28ης Σεπτεμβρίου (έγγρ. αριθ. 875660), με συνημμένη την επιστολή γνωστοποίησης της νορβηγικής αρχής για την ασφάλεια των τροφίμων της 22ας Σεπτεμβρίου 2017 (έγγρ. αριθ. 875658), αναφέρει ότι είχε ήδη εγκριθεί κανονισμός για την οριοθέτηση περιοχής περιορισμού για τη Marteilia refringens στον δήμο Bømlo στη Νορβηγία (3) και επιβεβαιώνει ότι, σύμφωνα με την οικεία εθνική νομοθεσία (4), «το σύνολο της παράκτιας ζώνης της Νορβηγίας υπάγεται στην κατηγορία Ι όσον αφορά τη Marteilia refringens, εκτός της περιοχής περιορισμού του δήμου Bømlo στη Νορβηγία».

Η Αρχή κρίνει ότι πληρούνται οι όροι της διάταξης για την ανάκληση του καθεστώτος απαλλαγής από ασθένειες της πληγείσας γεωγραφικής περιοχής του δήμου Bømlo στη Νορβηγία.

Επομένως, και για λόγους απλούστευσης, η απόφαση αριθ. 291/10/COL της 7ης Ιουλίου 2010 θα πρέπει να καταργηθεί και να αντικατασταθεί με νέα απόφαση.

Τα μέτρα που προβλέπονται στην παρούσα απόφαση είναι σύμφωνα με τη γνώμη της κτηνιατρικής επιτροπής της ΕΖΕΣ που επικουρεί την Εποπτεύουσα Αρχή της ΕΖΕΣ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Το καθεστώς απαλλαγής από ασθένειες της Νορβηγίας όσον αφορά τη Marteilia refringens και την Bonamia ostreae περιγράφεται στο παράρτημα.

Άρθρο 2 Η απόφαση αριθ. 291/10/COL καταργείται.

Άρθρο 3 Η παρούσα απόφαση αρχίζει να ισχύει στις 8 Φεβρουαρίου 2018.

Άρθρο 4 Η παρούσα απόφαση απευθύνεται στη Νορβηγία.

Άρθρο 5 Το κείμενο της παρούσας απόφασης στην αγγλική γλώσσα είναι το μόνο αυθεντικό.

Βρυξέλλες, 9 Φεβρουαρίου 2018. Για την Εποπτεύουσα Αρχή της ΕΖΕΣ, ενεργούσα σύμφωνα με την απόφαση εξουσιοδότησης αριθ. 494/13/COL, Högni S. KRISTJÁNSSON Αρμόδιο μέλος του Σώματος Carsten ZATSCHLER Προσυπογράφων ως Διευθυντής Νομικών και Εκτελεστικών υποθέσεων

(1) ΕΕ L 328 της 24.11.2006, σ. 14.

(2) Ειδοποίηση OIE NOR 24-02-17.

(3) Forskrift om kontrollområde for å bekjempe sykdommen Marteiliose hos bløtdyr, Bømlo kommune, Hordaland, FOR-2017-09-08-1377 (Regulations on control area to fight the disease Marteiliose in molluscs, Bømlo municipality, Hordaland)

(4) Forskrift om omsetning av akvakulturdyr og produkter av akvakulturdyr, forebygging og bekjempelse av smittsomme sykdommer hos akvatiske dyr, FOR-2008-06-17-819 (Κανονισμοί σχετικά με την πώληση ζώων υδατοκαλλιέργειας και προϊόντων ζώων υδατοκαλλιέργειας, την πρόληψη και τον έλεγχο των μεταδοτικών ασθενειών σε υδρόβια ζώα)